Novi šumski požar koji je noćas oko 2,25 sati buknuo na predjelu zvanom Marasi između Tučepa i Makarske i dalje se širi prema planini Biokovo, kao i prema prigradskom naselju Kotišina nedaleko Makarske, vatrogascima na terenu pomaže i kanader HRZ i PZO-a, uskoro u pomoć stiže i 150 pripadnika Oružanih snaga.

Odluku da se na požarište u Makarsko primorje upute pripadnici Oružanih snaga donio je ministar obrane Damir Krstičević koji je i osobno došao u Makarsku te se upoznato sa situacijom na terenu.

Na požarište kod Makarske iz vojarne „Kralj Zvonimir“ u Kninu upućeno je 50 pripadnika Oružanih snaga RH iz sastava Protupožarnih Namjenski organiziranih snaga (PP NOS) Hrvatske kopnene vojske (HKoV) OS RH.

U gašenju požara sudjeluju i četiri kanadera CL-415 iz sastava Protupožarne eskadrile 93. zrakoplovne baze Hrvatskog ratnog zrakoplovstva i protuzračne obrane OS RH. U vojarni „Kralj Zvonimir“ u Kninu u pripravnosti je dodatnih 50 pripadnika OS RH iz sastava PP NOS HKoV-a, koji će se po potrebi uključiti u gašenje požara.

Na terenu je angažirano oko 350 vatrogasaca s makarskog područja.

Zbog požara koji se, potpomognut vjetrom, brzo proširio prema moru te zaprijetio stambenim objektima i hotelima, rano jutros evakuirano je više od 800 gostiju hotela Tamaris i Neptun i iz novog hotela Jadran te su do daljnjega smješteni u hotel Alga. Evakuiran je i dio gostiju i njihovih domaćina iz privatnih apartmana.

Na državnoj cesti D8 koja je od noćas bila zatvorena za promet između Tučepa i Makarske, od 10:45 sati promet je normaliziran dok je državna cesta D 512 Makarska – Vrgorac i dalje zatvorena za promet.

U jučerašnjem velikom požaru kod Podgore kao i požaru što je buknuo kod Tučepa nitko nije ozlijeđen, izjavio je županijski vatrogasni zapovjednik Dražen Glavina.

Vaš preglednik ne omogućava pregled ovog sadržaja.

Direktor Bluesun Hotela Tučepi Kruno Šošić rekao je da su gosti evakuirani iz tri tučepska hotela smješteni u hotelu Alga. Turistima je, kaže, pružena potpuna ugostiteljska ponuda, bit će im organiziran dnevni i večernji program u hotelu, a njihov povratak u hotele očekuje se nakom saniranja požarište na zapadnom dijelu Tučepa.

Više od 200 vatrogasaca uspjelo je obraniti hotele i spriječiti da ih zahvati vatrena stihija.

Požarište je zajedno s ministrom obrane obišao i ravnatelj Državne uprave za zaštitu i spašavanje Dragan Lozančić i zapovjednik Operativnog središta brigadni general Krešo Tuškan.